[{"text_idx": "#000001", "text": "Aeth 50 o wirfoddolwyr ati ddydd Sadwrn y Pasg i fynd i\u2019r afael ag un tro yn Afon Rhymni lle\u2019r oedd miloedd o fotelau plastig a llawer o wastraff arall wedi ymgasglu. Ni lanhawyd y rhan hon o\u2019r afon erioed o\u2019r blaen a chafodd y gwirfoddolwyr eu synnu o weld cymaint o wastraff a oedd yno. Fodd bynnag, mewn llai na dwy awr, glanhawyd yr ardal yn llwyr gan y gwirfoddolwyr!"}, {"text_idx": "#000002", "text": "Gwnaethant gasglu 150 o fagiau plastig glas i\u2019w hailgylchu gan Terracycle (ca\u0302nt eu defnyddio i wneud poteli siampw\u0302 newydd) a 6 sach adeiladwyr o eitemau plastig mawr; 4 casgen, 8 co\u0302n traffig, cadair, pen bwrdd, 25 bag o wastraff ailgylchu cymysg, 10 olwyn car/teiar, 14 o fotelau nwy, 2 ddiffoddwr ta\u0302n, 2 oergell, 2 oergell-rewgell, 60 o fagiau a 5 sach adeiladwyr o wastraff cyffredinol i\u2019w ddinistrio. Hefyd, gwnaethant gasglu 10 mat damwain adeiladu wyth troedfedd wedi\u2019u llenwi a\u0302 pholystyren, 2 gynhwysydd o olew injan, ysgol, gynhwysydd dw\u0302r enfawr, a 2 fag o beli-troed!"}, {"text_idx": "#000003", "text": "Gellir gweld lluniau yma "}, {"text_idx": "#000004", "text": "Dywedodd yr aelod pwyllgor, Nigel Barry, \u201cRoedd cymaint o wynebau newydd heddiw, llwyth ohonynt! Mae\u2019r rhaglen Blue Planet yn parhau i newid agweddau pobl ac mae Grw\u0302p Afonydd Caerdydd wrth wraidd y cyfan. Heb os nac oni bai, mae niferoedd mwy o wirfoddolwyr ar y gweill. Mae\u2019n wych gweld cymaint o bobl yn poeni am yr amgylchedd\u201d."}, {"text_idx": "#000005", "text": "Dywedodd Louise Tambini o Cadwch Gymru\u2019n Daclus, \u201cDyma un o\u2019r rhannau mwyaf llygredig o afon i mi erioed ei weld ac rwyf wedi bod yn gwneud y math hwn o waith am dros 20 o flynyddoedd! Cefais sioc farwol o weld cymaint o blastig oedd yno. Mae wir angen i ni feddwl am y dewisiadau\u2019r ydym yn eu gwneud wrth brynu cynhyrchion er mwyn ceisio osgoi plastig un-tro, ond wrth gwrs mae angen i ni waredu sbwriel yn gywir ar o\u0302l i ni orffen ei ddefnyddio. Gallai\u2019r rhan fwyaf o wastraff a ganfyddir yma heddiw fod wedi\u2019i ailgylchu mewn biniau domestig, nid yw sbwriela\u2019n dderbyniol o gwbl\u201d"}, {"text_idx": "#000008", "text": "Cynhaliwyd y digwyddiad hwn yn rhan o Spring Clean Cymru wedi\u2019i drefnu gan Cadwch Gymru\u2019n Daclus (trefnwyd cynnal y digwyddiad ar 4 Mawrth yn wreiddiol ond bu\u2019n rhaid ei aildrefnu o ganlyniad i\u2019r Bwystfil o\u2019r Dwyrain)."}]